## Tehnički propis za dimnjake u građevinama

### NN 3/2007 (8.1.2007.), Tehnički propis za dimnjake u građevinama

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**202**

Na temelju članka 16. Zakona o gradnji (»Narodne novine« br. 175/03. i 100/04.)
ministrica zaštite okoliša, prostornog uređenja i gra­diteljstva donosi

## TEHNIČKI PROPIS

### ZA DIMNJAKE U GRAĐEVINAMA

I. OPĆE ODREDBE

Članak 1.

Ovim se Tehničkim propisom (u daljnjem tekstu: Propis), u okviru ispunjavanja
bitnih zahtjeva za građevinu, propisuju tehnička svojstva za dimnjake u
građevinama (u daljnjem tekstu: dimnjaci), zahtjevi za projektiranje, izvođenje,
uporabljivost, održavanje dim­nja­ka i drugi zahtjevi za dimnjake, te tehnička
svojstva i drugi zah­tjevi za građevne proizvode namijenjene ugradnji u dimnjake
(u dalj­njem tekstu: građevni proizvodi).

Članak 2.

Projektiranje, građenje, održavanje i način korištenja građevine čiji je
sastavni dio dimnjak moraju biti takvi da se ispune zahtjevi propisani ovim
Propisom.

Članak 3.

Ovaj se Propis ne primjenjuje na samostojeći dimnjak i dimnjak koji je
isključivo u funkciji proizvodnog pogona.

Članak 4.

Pojedini pojmovi uporabljeni u ovom Propisu imaju sljedeće značenje:
– *Dimnjak* je dio građevnog sklopa građevine, u obliku vertikalnog ili približno
vertikalnog kanala postojan na požar čađe, koji služi za siguran i neometan
odvod u vanjsku atmosferu dimnih plinova nastalih radom na dimnjak priključenog
uređaja za loženje,
– *Montažni dimnjak* je dimnjak koji se izvodi na gradilištu od međusobno
usklađenih građevnih proizvoda,
– *Predgotovljeni (sistemski) dimnjak* je dimnjak sastavljen u pro­izvodnom pogonu
izvan gradilišta od međusobno usklađenih gra­đevnih proizvoda i drugih
proizvoda, koji se kao predgotovljeni građevni proizvod ugrađuje u građevinu,
– *Zidani dimnjak* je dimnjak koji se zida na gradilištu od punih opeka,
– *Dimovod* je prolaz za provođenje produkata izgaranja u vanjsku atmosferu,
– *Pričuvni dimnjak* jest dimnjak najmanje ploštine svijetlog otvora 200 cm2 koji
služi za priključenje uređaja za loženje na kruta goriva u izvanrednim uvjetima.

Članak 5.

(1) Vrste dimnjaka s obzirom na način izvođenja su:
– montažni,
– predgotovljeni (sistemski),
– zidani.
(2) Svaki pojedini dimnjak iz stavka 1. ovoga članka mora se izvoditi samo od
istovrsnih i/ili kompatibilnih građevnih proizvoda namijenjenih za izvođenje
takvog dimnjaka.
(3) Građevni i drugi proizvodi iz stavka 2. ovoga članka moraju biti međusobno
usklađeni na način da, nakon izvođenja montažnog odnosno zidanog dimnjaka ili
ugradnje predgotovljenog dimnjaka, osiguravaju ispunjavanje zahtjeva određenih
ovim Propisom.

Članak 6.

Građevni proizvodi na koje se primjenjuje ovaj Propis su:
– glineni/keramički proizvodi za dimnjake,
– metalni proizvodi za dimnjake,
– betonski proizvodi za dimnjake,
– predgotovljeni (sistemski) dimnjaci, te
– drugi građevni proizvodi koji se ugrađuju zajedno s proizvodima iz podstavka
1. do 4. ovoga stavka, a za koje su zahtjevi pobliže propisani u prilozima ovoga
Propisa.

Članak 7.

(1) Dimnjaci i građevni proizvodi, na koje se primjenjuje ovaj Propis, moraju
imati tehnička svojstva i ispunjavati druge zahtjeve propisane ovim Propisom.
(2) Odvođenjem dimnih plinova dimnjakom koji ima tehnič­ka svojstva i ispunjava
zahtjeve sukladno ovom Propisu postiže se ispunjavanje bitnih zahtjeva za
građevinu u odnosu na odvođenje dimnih plinova.

Članak 8.

(1) Zidani dimnjaci i građevni proizvodi koji se rabe za njihovo zidanje, osim
uvjeta propisanih ovim Propisom moraju ispunjavati i uvjete propisane posebnim
propisom kojim se uređuju zidane konstrukcije.
(2) Nosiva konstrukcija dimnjaka i građevni proizvodi koji se u nju ugrađuju,
osim uvjeta propisanih ovim Propisom moraju ispunjavati i uvjete propisane
posebnim propisom kojim se uređuju nosive konstrukcije.

II. TEHNIČKA SVOJSTVA DIMNJAKA

Članak 9.

(1) Tehnička svojstva dimnjaka moraju biti takva da, tijekom trajanja građevine
uz propisano, odnosno projektom određeno izvođenje i održavanje dimnjaka, on
podnese sve utjecaje uobičajene uporabe i utjecaje iz okoliša, tako da tijekom
izvođenja i uporabe dimnjaka:
– predvidiva djelovanja na građevinu ne prouzroče rušenje ili oštećenje
dimnjaka,
– ne prouzroči, prenese i/ili širi požar,
– ne proizvode buku preko dozvoljene razine prema posebnom propisu,
– uslijed odvođenja (oslobađanja) dimnih plinova iz ložišta ne budu ugrožena
higijena, zdravlje ljudi i okoliš,
– se izbjegnu moguće ozljede korisnika,
– potrošnja energije bude jednaka propisanoj razini ili manjoj od nje.
(2) Osim uvjeta iz stavka 1. ovoga članka, tehnička svojstva dimnjaka moraju
biti usklađena s uređajem za loženje i njemu pripadajućom priključnom cijevi
i/ili gorivom, koji se namjerava priključiti na dimnjak.
(3) Tehnička svojstva iz stavka 1. i 2. ovoga članka postižu se projektiranjem i
izvođenjem dimnjaka u skladu s odredbama ovoga Propisa.
(4) Očuvanje tehničkih svojstava dimnjaka iz stavka 1. i 2. ovoga članka postiže
se održavanjem dimnjaka u skladu s odredbama ovoga Propisa.

Članak 10.

Kada je, sukladno posebnim propisima, potrebna dodatna zaštita dimnjaka ili
dijelova građevine izloženih nepovoljnom utjecaju dimnjaka radi ispunjavanja
propisanih tehničkih svojstava, ta će se zaštita smatrati sastavnim dijelom
tehničkog rješenja dimnjaka.

Članak 11.

Tehnička svojstva dimnjaka moraju biti takva, da, osim ispunjavanja zahtjeva iz
ovoga Propisa, budu ispunjeni i zahtjevi posebnih propisa kojima se uređuje
ispunjavanje drugih bitnih zahtjeva za građevinu.

Članak 12.

(1) Dimnjak mora nakon rekonstrukcije odnosno adaptacije građevine čiji je
sastavni dio, a kojom se rekonstrukcijom odnosno adaptacijom utjecalo na
zatečena tehnička svojstva dimnjaka, imati jednaka ili povoljnija tehnička
svojstva nego prije rekonstrukcije odnosno adaptacije.
(2) Dimnjak mora nakon promjene uređaja za loženje i/ili promjene goriva imati
tehnička svojstva propisana člankom 9. stavak 1. i 2. te člankom 11. ovoga
Propisa.

III. GRAĐEVNI PROIZVODI ZA DIMNJAKE

Članak 13.

Građevni proizvodi za dimnjake proizvode se u proizvodnim pogonima izvan
gradilišta.

Članak 14.

(1) Građevni proizvod smije se ugraditi u dimnjak odnosno u građevinu vezano za
izvedbu dimnjaka ako ispunjava zahtjeve propisane ovim Propisom i ako je za
njega izdana isprava o sukladnosti u skladu s odredbama posebnog propisa.
(2) U slučaju nesukladnosti građevnog proizvoda s tehničkim specifikacijama za
taj proizvod, proizvođač građevnog proizvoda mora odmah prekinuti proizvodnju i
poduzeti mjere radi utvrđivanja i otklanjanja grešaka koje su nesukladnost
uzrokovale.
(3) Ako dođe do isporuke nesukladnog građevnog proizvoda proizvođač odnosno
uvoznik mora, bez odgode, o nesukladnosti toga proizvoda obavijestiti sve kupce,
distributere, ovlaštenu pravnu osobu koja je sudjelovala u potvrđivanju
sukladnosti, i Ministarstvo zaštite okoliša, prostornog uređenja i
graditeljstva.
(4) Proizvođač odnosno uvoznik i distributer građevnog proiz­voda dužni su
poduzeti odgovarajuće mjere u cilju održavanja svojstava građevnog proizvoda
tijekom rukovanja, skladištenja i prijevoza, a izvođač dimnjaka tijekom
prijevoza, rukovanja, skladištenja i ugradnje građevnog proizvoda.

Članak 15.

(1) Tehnička odnosno specificirana svojstva, potvrđivanje su­klad­nosti te
označavanje građevnih proizvoda, posebnosti pri projektiranju i građenju
građevina koje sadrže dimnjak te potrebni kontrolni postupci kao i drugi
zahtjevi koje moraju ispunjavati građevni proizvodi određeni su u prilozima
ovoga Propisa i to za:
– glinene/keramičke, betonske i metalne proizvode za dimnjake – u Prilogu »A«,
– predgotovljene (sistemske) dimnjake – u Prilogu »B«.
(2) Potvrđivanje sukladnosti proizvoda koji nisu obuhvaćeni normama ili znatno
odstupaju od harmoniziranih normi na koje upućuju prilozi iz stavka 1. ovoga
članka provodi se prema tehnič­kim dopuštenjima za te proizvode.
(3) Potvrđivanje sukladnosti u smislu stavka 1. i 2. ovoga članka obuhvaća
radnje ocjenjivanja sukladnosti građevnih proizvoda te, ovisno o propisanom
sustavu ocjenjivanja sukladnosti i izdavanje certifikata unutarnje kontrole
proizvodnje građevnih proizvoda odnosno izdavanje certifikata sukladnosti
građevnih proizvoda.

IV. PROJEKTIRANJE DIMNJAKA

Članak 16.

(1) Projektiranjem dimnjaka moraju se za građenje i projektirani uporabni vijek
građevine predvidjeti svi utjecaji na dimnjak koji proizlaze iz načina i
redoslijeda građenja građevine koje sadrže dimnjak i izvođenja dimnjaka, te
predvidivih uvjeta uobičajene uporabe građevine i predvidivih utjecaja okoliša
na građevinu.
(2) Projektom građevine u dijelu u kojem se odnosi na dimnjak mora se, u skladu
s ovim Propisom, dokazati da će građevina tijekom građenja i projektiranog
uporabnog vijeka ispunjavati bitne zahtjeve mehaničke otpornosti i stabilnosti,
zaštite od požara, zaštite od buke, higijene, zdravlja i zaštite okoliša,
sigurnosti u korištenju te uštede energije i toplinske zaštite građevine u
odnosu na odvođenje dimnih plinova.
(3) Kada je, radi ispunjavanja zahtjeva iz ovoga Propisa potrebna dodatna
zaštita dimnjaka, ta će se zaštita smatrati sastavnim dijelom tehničkog rješenja
dimnjaka.

Članak 17.

(1) Ispunjavanje bitnih zahtjeva za građevinu sukladno članku 7. stavku 2. ovoga
Propisa u odnosu na odvođenje dimnih plinova dokazuje se:
1. proračunom nosivosti i uporabljivosti nosivog dijela dimnjaka,
2. proračunom svijetlog otvora u odnosu na ogrjevnu vrijed­nost (sastav) goriva,
vrstu i priključnu snagu predviđenog uređaja za loženje i visinu dimnjaka,
3. određivanjem minimalne udaljenosti plašta dimnjaka od zapaljivih i
nezapaljivih dijelova građevine oko dimnjaka.
(2) Proračuni iz stavka 1. ovoga članka provode se primjenom prikladnih
proračunskih postupaka koji se po potrebi dopunjuju ispitivanjima, pri čemu se u
obzir uzimaju svi mjerodavni parametri.
(3) Proračunski i drugi modeli moraju biti takvi da, uzimajući u obzir
pouzdanost ulaznih podataka i točnost izvođenja, odgovaraju ponašanju dimnjaka
tijekom izvođenja i uporabe.

Članak 18.

(1) Na projektiranje dimnjaka primjenjuju se hrvatske norme iz Priloga »C« ovoga
Propisa.
(2) Iznimno od stavka 1. ovoga članka, dopuštena je primjena i drugih pravila
projektiranja dimnjaka koja se razlikuju od pravila utvrđenih hrvatskim normama
iz Priloga »C« ovoga Propisa, uz uvjet da se dokaže da se primjenom tih pravila
ispunjavaju zahtjevi propisani ovim Propisom najmanje na razini određenoj tim
normama.
(3) Prilogom »C« ovoga Propisa pobliže se određuje projektiranje dimnjaka.

Članak 19.

(1) Svijetli otvor dimovodnog kanala mora biti takvih dimenzija da osigurava
podtlak odnosno predtlak za sigurne uvjete izgaranja s obzirom na vrstu, broj i
snagu predviđenih uređaja za loženje i odabranu visinu dimnjaka.
(2) Na jednu dimovodnu cijev smiju se priključiti samo kompatibilni uređaji za
loženje koji koriste istu vrstu goriva.
(3) U prostoru oko izlaznog otvora dimnjaka ne smiju se nalaziti prepreke koje
bi ometale i/ili onemogućavale ispuštanje dimnih plinova u vanjsku atmosferu
i/ili koje bi na drugi način ugrožavale i/ili onemogućile ispunjavanje bitnih
zahtjeva za građevinu i drugih uvjeta koje mora ispunjavati građevina.
(4) Nadvišenja dimnjaka iznad kosih krovova i terasa ili drugih dijelova
građevine određuju se u projektu građevine.
(5) Pri gradnji nove građevine koja je viša od okolnih građevina moraju se
osigurati sva potrebna nadvišenja za dimnjake zatečenih okolnih građevina radi
osiguranja nesmetanog odvođenja dimnih plinova tim dimnjacima.
(6) Pristup dimnjaku mora biti takav da omogući održavanje dimnjaka na siguran
način.
(7) Zidani dimnjaci smiju se zidati punom opekom najmanje razreda tlačne
čvrstoće 15 N/mm˛ i razreda proizvodnje I u skladu s odredbama posebnog propisa.
(8) Na priključnu cijev kada je ona sastavni dio dimnjaka primje­njuju se svi
zahtjevi ovoga Propisa koji se primjenjuju na dimnjak.

Članak 20.

(1) Sadržaj glavnog projekta građevine u dijelu koji se odnosi na tehničko
rješenje dimnjaka i uvjete za njegovo izvođenje i održavanje, ako ovim Propisom
za pojedine vrste građevina nije drukčije određeno, obuhvaćeno je:
– arhitektonskim i/ili građevinskim projektom,
– strojarskim projektom,
(2) Arhitektonski ili građevinski projekt u dijelu koji se odnosi na tehničko
rješenje vanjskog oblikovanja dimnjaka i pristupa dimnjaku mora sadržavati
osobito:
1. u tehničkom opisu:
1.1. opis i zahtjeve za završnu obradu vanjskih ploha dimnjaka,
1.2. opis i zahtjeve za požarnu otpornost nosivog dijela dimnjaka i dijelova
građevine koji se nalaze u prostoru nepovoljnog toplinskog utjecaja dimnjaka,
1.3. opis i zahtjeve za naprave za pristup dimnjaku,
2. u programu kontrole i osiguranja kvalitete:
2.1. svojstva koja moraju imati građevni proizvodi koji se ugrađuju kao završna
obrada vanjskih ploha dimnjaka i naprava za pristup dimnjaku,
2.2. razred nezapaljivosti ili zapaljivosti dijelova građevine koji se nalaze u
prostoru nepovoljnoga toplinskog utjecaja dimnjaka te njihovu minimalnu
međusobnu udaljenost,
2.3. druge uvjete značajne za ispunjavanje zahtjeva propisanih ovim Propisom i
drugim propisima.
3. u nacrtima:
3.1. broj i položaj priključaka uređaja za loženje
3.2. položaj dimnjaka u građevini,
3.3 položaj izlaznog otvora dimnjaka i njegova visina iznad krova građevine
i/ili nadvišenja u odnosu na prepreke koje se nalaze u prostoru utjecaja
izlaznog otvora,
3.4. položaj naprava za pristup dimnjaku i pristupnih otvora s vratašcima za
kontrolu i čišćenje.
(3) Građevinski projekt u dijelu koji se odnosi na tehničko rješenje nosive
konstrukcije dimnjaka mora sadržavati dijelove propisane posebnim propisom za
odgovarajuću vrstu konstrukcije.
(4) Strojarski projekt u dijelu koji se odnosi na tehničko rješenje dimnjaka
mora sadržavati osobito:
1. u tehničkom opisu:
1.1. uvjete kompatibilnosti dimnjaka i uređaja za loženje
1.2. opis dimnjaka s dimenzijama i opisom svijetlog otvora dimovoda
1.3. opis svojstva dimnjaka za projektom predviđen uređaj ili uređaje za loženje
i alternativna rješenja u smislu:
1.3.1. temperaturne uporabljivosti
1.3.2. dopuštenog podtlaka ili predtlaka
1.3.3. postojanosti na čađu
1.3.4. postojanosti na kondenzat
1.3.5. otpornosti na koroziju
1.3.6. otpornosti na toplinsku vodljivost
1.3.7. otpornosti na požar čađe
1.3.8. karakteristike dimnih plinova u skladu s projektom predviđenog sustava
grijanja građevine za svaki pojedini priključeni uređaj za loženje i/ili goriva
1.4. opis načina izvođenja strojarskim projektom obuhvaćenog dijela dimnjaka i
ugradnje građevnih proizvoda
1.5. opis i način priključenja spojne dimovodne cijevi na priklju­čak dimnjaka
1.6. opis i zahtjevi za vratašca za kontrolu i čišćenje
1.7. način prihvata i odvodnje kondenzata;
2. u proračunu:
2.1. podatke o predvidivim djelovanjima i utjecajima na strojarskim projektom
obuhvaćene dijelove dimnjaka
2.2. proračun svijetlog otvora dimovoda za odabrane karakteristike uređaja za
loženje i/ili goriva i odgovarajuće karakteristike dimnih plinova
2.3. proračun potrebne protupožarne i toplinske izolacije
2.4. broj i položaj priključaka uređaja za loženje
2.5. proračun korisne visine dimnjaka;
3. u programu kontrole i osiguranja kvalitete:
3.1. svojstva koja moraju imati građevni proizvodi koji se ugrađuju u
strojarskim projektom obuhvaćeni dio dimnjaka
3.2. uvjeti izvođenja i drugi zahtjevi koji moraju biti ispunjeni tijekom
izvođenja dimnjaka, a koji imaju utjecaj na postizanje pro­jektiranih odnosno
propisanih svojstava dimnjaka i ispunjenja bitnih zahtjeva za dimnjak i
građevinu
3.3. zahtjevi učestalosti periodičnih pregleda
3.4. pregled i opis potrebnih kontrolnih postupaka ispitivanja i zahtijevanih
rezultata kojima će se dokazati sukladnost s projektom predviđenim svojstvima
3.5. druge uvjete značajne za ispunjavanje zahtjeva propisanih ovim Propisom i
posebnim propisima.
3.6. zahtjeve za održavanje dimnjaka koji moraju biti takvi da se tijekom
trajanja građevine očuvaju njezina tehnička svojstva i ispunjavaju zahtjevi
određeni projektom građevine i propisima u skladu s kojim je dimnjak izveden.

Članak 21.

Iznimno od odredbe članka 20. ovoga Propisa glavni projekt obiteljske kuće i
jednostavne građevine u dijelu koji se odnosi na dimnjak mora sadržavati:
1. u tehničkom opisu:
1.1. opis oblikovnog rješenja i pristupa dimnjaku
1.2. opis konstrukcije dimnjaka
1.3. opis svojstva dimnjaka s dimenzijama i opisom svijetlog otvora dimovoda za
odabrane karakteristike uređaja za loženje i/ili goriva i odgovarajuće
karakteristike dimnih plinova, te zahtjeve za građevne proizvode
1.4. opis i zahtjeve za požarnu otpornost dijelova građevine koji se nalaze u
prostoru nepovoljnoga toplinskog utjecaja dimnjaka
1.5. podatke o načinu izvođenja dimnjaka
1.6. zahtjeve za održavanje dimnjaka koji moraju biti takvi da se tijekom
trajanja građevine očuvaju njezina tehnička svojstva i ispunjavaju zahtijevi
određeni projektom građevine i propisima u skladu s kojim je dimnjak izveden
1.7. opis načina izvođenja dimnjaka i ugradnje građevnih proiz­voda
1.8. opis i način priključenja uređaja za loženje na priključak dimnjaka;
2. u nacrtima:
2.1. položaj dimnjaka u građevini,
2.2. položaj izlaznog otvora dimnjaka i njegova visina iznad krova građevine
i/ili nadvišenja u odnosu na prepreke koje se nalaze u prostoru utjecaja
izlaznog otvora,
2.3. položaj, naprava za pristup dimnjaku i pristupnih otvora s vratašcima za
kontrolu i čišćenje.

Članak 22.

Ako projekt dimnjaka radi ispunjavanja uvjeta iz članka 20. i 21. ovoga Propisa
određuje primjenu norme iz odgovarajućeg priloga ovoga Propisa na način određen
tim prilogom, smatra se da dimnjak ispunjava propisane zahtjeve u dijelu normom
uređenog područja.

Članak 23.

(1) Projekti građevina stambene i stambeno-poslovne namjene obvezno sadrže i
tehničko rješenje pričuvnih dimnjaka.
(2) Broj i raspored pričuvnih dimnjaka iz stavka 1. ovoga članka određuje se
tako da svaka stambena jedinica ima najmanje jedan priključak na pričuvni
dimnjak.
(3) Na jednu dimovodnu cijev pričuvnog dimnjaka dopušteno je priključivanje
najviše pet ložišta na kruto gorivo.
(4) Iznimno od stavka 1. ovoga članka obveza davanja tehnič­kog rješenja
pričuvnog dimnjaka u projektu građevine ne odnosi se na obiteljske kuće.

Članak 24.

(1) Osim uvjeta propisanih odredbama članaka 16. do 23. ovoga Propisa, projekt
rekonstrukcije odnosno adaptacije građevine kojim se utječe na tehnička svojstva
dimnjaka obvezno mora sadržavati podatke o utvrđenim zatečenim tehničkim
svojstvima dimnjaka.
(2) Zatečena tehnička svojstva dimnjaka utvrđuju se uvidom u dokumentaciju
građevine, ispitivanjima, proračunima i/ili na drugi primjeren način.

V. IZVOĐENJE I UPORABLJIVOST DIMNJAKA

Članak 25.

(1) Građenje građevine koja sadrži dimnjak mora biti takvo da dimnjak ima
tehnička svojstva i da ispunjava druge zahtjeve propisane ovim Propisom, u
skladu s tehničkim rješenjem građevine i uvjetima za građenje utvrđenim
projektom, te da se osigura očuvanje tih svojstava i uporabljivost građevine
tijekom njezinog trajanja.
(2) Pri izvođenju dimnjaka izvođač je dužan pridržavati se dijela projekta koji
se odnosi na dimnjak, tehničkih uputa za ugradnju i uporabu građevnih proizvoda
i odredaba ovoga Propisa.

Članak 26.

(1) Kod preuzimanja građevnog proizvoda namijenjenog ugradnji u dimnjak,
izvođač dimnjaka mora utvrditi:
1. je li građevni proizvod isporučen s oznakom u skladu s posebnim propisom
kojim se uređuje označavanje građevnih proizvoda i podudaraju li se podaci na
dokumentaciji s kojom je građevni proizvod isporučen s podacima u propisanoj
oznaci,
2. je li građevni proizvod isporučen s tehničkim uputama za ugradnju i uporabu,
3. jesu li svojstva, uključivo i rok uporabe građevnog proizvoda te podaci
značajni za njegovu ugradnju, uporabu i utjecaj na svojstva i trajnost dimnjaka
sukladni svojstvima i podacima određenim glavnim projektom.
(2) Utvrđeno iz stavka 1. ovoga članka zapisuje se u skladu s posebnim propisom
o vođenju građevinskog dnevnika, a dokumentacija s kojom je građevni proizvod
isporučen pohranjuje se među dokaze o sukladnosti građevnih proizvoda koje
izvođač mora imati na gradilištu.

Članak 27.

(1) Prije pristupanja izvođenju dimnjaka obvezno se provjerava položaj, (visina,
udaljenost i dr.) postojećih prepreka dimnim plinovima odnosno nadvišenja
okolnih građevina koje se nalaze u prostoru utjecaja izlaznog otvora dimnjaka (u
daljnjem tekstu: prepreke), te se o tome sačinjava skica i utvrđuje usklađenost
stvarnog i projektiranog stanja. Skica i utvrđeno stanje unosi se u građevinski
dnevnik.
(2) U slučaju da položaj prepreka iz stavka 1. ovoga članka ne odgovara glavnim
projektom predviđenom položaju, nastavak izvođenja dimnjaka dopušten je nakon
izrade dijela izvedbenog projekta s dopunjenim tehničkim rješenjem dimnjaka koje
je usklađeno sa stvarnim stanjem.

Članak 28.

Zabranjena je ugradnja građevnog proizvoda koji:
– je isporučen bez oznake u skladu s posebnim propisom kojim se uređuje
označavanje građevnih proizvoda,
– je isporučen bez tehničke upute za ugradnju i uporabu,
– nema svojstva zahtijevana projektom građevine ili mu je istekao rok uporabe,
odnosno o kojem podaci značajni za ugradnju, uporabu i utjecaj na svojstva i
trajnost dimnjaka nisu sukladni podacima određenim glavnim projektom.

Članak 29.

(1) Uvjeti za izvođenje dimnjaka određuju se najmanje u skladu s odredbama
Priloga »D« ovoga Propisa, u programu kontrole i osiguranja kvalitete, koji je
sastavni dio glavnog projekta građevine.
(2) Izvođenje dimnjaka mora biti sukladno uvjetima utvrđenim programom kontrole
i osiguranja kvalitete, kojima se mora osigurati da dimnjak ima tehnička
svojstva i ispunjava zahtjeve određene projektom i ovim Propisom.
(3) Kada je tehničko rješenje dimnjaka, odnosno kada su uvjeti u kojima se
izvode radovi i druge okolnosti koje mogu biti od utjecaja na tehnička svojstva
dimnjaka, takvi, da nisu obuhvaćeni odredbama Priloga »D« ovoga Propisa, tada se
programom kontrole i osiguranja kvalitete moraju urediti posebni uvjeti
izvođenja dimnjaka kojima se ispunjava zahtjev iz stavka 2. ovoga članka.
(4) Prilogom »D« ovoga Propisa pobliže se određuje izvođenje, dokazivanje
uporabljivosti, naknadno dokazivanje tehničkih svojstava i održavanje dimnjaka.

Članak 30.

(1) Smatra se da dimnjak ima projektom predviđena tehnička svojstva i da je
uporabljiv ako:
1. su građevni proizvodi ugrađeni u dimnjak na propisani način i imaju ispravu o
sukladnosti prema članku 14. stavku 1. ovoga Propisa,
2. su uvjeti građenja i druge okolnosti, koje mogu biti od utjecaja na tehnička
svojstva dimnjaka, bile sukladne zahtjevima iz projekta,
3. dimnjak ima dokaze nepropusnosti kada je takav dokaz propisan kao obvezan
odnosno zahtijevan projektom,
te ako o svemu određenom točkama 1., 2. i 3. ovoga stavka postoje propisani
zapisi i/ili dokumentacija.
(2) Smatra se da je uporabljivost dimnjaka dokazana ako su ispunjeni uvjeti iz
stavka 1. ovoga članka i iz članka 27. ovoga Propisa.

Članak 31.

(1) Ako se utvrdi da dimnjak nema projektom predviđena teh­nička svojstva, mora
se provesti naknadno dokazivanje da dimnjak ispunjava zahtjeve iz ovoga Propisa.
(2) Dokaz iz stavka 1. ovoga članka smatra se dijelom izvedbenog projekta.
(3) U slučaju da se dokaže da postignuta tehnička svojstva dimnjaka ne
ispunjavaju zahtjeve ovoga Propisa mora se izraditi projekt sanacije.

VI. ODRŽAVANJE DIMNJAKA

Članak 32.

(1) Održavanje dimnjaka mora biti takvo da se tijekom trajanja građevine očuvaju
njegova tehnička svojstva i ispunjavaju zahtjevi određeni projektom građevine i
ovim Propisom, te drugi bitni zah­tjevi koje građevina mora ispunjavati u skladu
s posebnim propisom.
(2) Održavanje dimnjaka koji je izveden odnosno koji se izvodi u skladu s prije
važećim propisima mora biti takvo da se tijekom trajanja građevine očuvaju
njegova tehnička svojstva i ispunjavaju zahtjevi određeni projektom građevine i
propisima u skladu s kojima je dimnjak izveden.

Članak 33.

(1) Održavanje dimnjaka podrazumijeva:
– redovite preglede dimnjaka, u razmacima i na način određen projektom
građevine, ovim Propisom i/ili posebnim propisom donesenim u skladu s odredbama
Zakona o gradnji,
– izvanredne preglede dimnjaka nakon kakvoga izvanrednog događaja ili po
inspekcijskom nadzoru,
– izvođenje radova kojima se dimnjak zadržava ili se vraća u stanje određeno
projektom građevine i ovim Propisom odnosno propisom u skladu s kojim je dimnjak
izveden.
(2) Ispunjavanje propisanih uvjeta održavanja dimnjaka, dokumentira se u skladu
s projektom građevine te:
– izvješćima o pregledima i ispitivanjima dimnjaka,
– zapisima o radovima održavanja,
– na drugi prikladan način,
ako ovim Propisom ili drugim propisom donesenim u skladu s odredbama Zakona o
gradnji nije što drugo određeno.
(3) Izvođenjem radova iz stavka 1. podstavka 3. ovoga članka smatra se i zamjena
dimovodne cijevi postojećeg dimnjaka ugrad­njom predgotovljene dimovodne cijevi.
Ugradnja predgotovljene dimovodne cijevi provodi se u skladu s Prilogom »D«
ovoga Propisa, uz uvjet da se tim radovima ne utječe na zatečena svojstva
dimnjaka odnosno građevine, koja nisu u vezi s odvođenjem dimnih plinova tim
dimnjakom.

Članak 34.

(1) Za održavanje dimnjaka dopušteno je rabiti samo one građevne proizvode za
koje su ispunjeni propisani uvjeti i za koje je izdana isprava o sukladnosti
prema posebnom propisu.
(2) Održavanjem građevine ili na koji drugi način ne smiju se ugroziti tehnička
svojstva i ispunjavanje propisanih zahtjeva za dimnjak.

Članak 35.

Na izvođenje radova na održavanju dimnjaka odgovarajuće se primjenjuju odredbe
ovoga Propisa koje se odnose na izvođenje dim­njaka.

VII. PRIJELAZNE I ZAVRŠNE ODREDBE

Članak 36.

(1) Prilozi »A«, »B«, »C« i »D« s odgovarajućim sadržajem sastavni su dio ovoga
Propisa.
(2) Ministar ovlašten za donošenje ovoga Propisa posebnom odlukom će, osim normi
određenih prilozima iz stavka 1. ovoga članka, odrediti norme na koje upućuju
norme iz tih priloga i druge norme bitne za primjenu ovoga propisa. Ova odluka
objavljuje se na WEB stranicama Ministarstva zaštite okoliša, prostornog
uređenja i graditeljstva.

Članak 37.

(1) Dana 29. veljače 2008. godine prestaju se primjenjivati priz­nata tehnička
pravila u dijelu u kojem se odnose na dimnjake:
– Pravilnik o obaveznom atestiranju elemenata tipnih građevinskih konstrukcija
na otpornost prema požaru te o uvjetima kojima moraju udovoljavati organizacije
udruženog rada ovlaštene za atestiranje tih proizvoda (»Službeni list« 24/90 i
»Narodne novine« 47/97 i 68/00),
te priznata tehnička pravila i tehničke specifikacije na primjenu kojih ta
priznata tehnička pravila upućuju.
(2) Glavni projekt u kojemu je tehničko rješenje dimnjaka dano prema priznatim
tehničkim pravilima iz stavka 1. ovoga članka, smatrat će se pravovaljanim
dokumentom za izdavanje građevinske dozvole ako je zahtjev za izdavanje te
dozvole zajedno s glavnim projektom podnesen do 29. veljače 2008. godine.

Članak 38.

(1) U građevinu koja se izvodi prema građevinskoj dozvoli čiji je sastavni dio
glavni projekt izrađen u skladu s priznatim tehničkim pravilima iz članka 37.
stavka 1. ovoga Propisa smije se ugraditi građevni proizvod specificiran prema
ovom Propisu ako ima odgovarajuća ili povoljnija tehnička svojstva, ako je to
određeno izved­benim projektom i ako je u skladu s tim projektom utvrđeno da je
uporabljiv za tu građevinu uključujući uvjete njegove ugradbe i utjecaje
okoline.
(2) Radi provedbe odredbi iz stavka 1. ovoga članka za dio dim­njaka koji je
izveden do početka ugradnje građevnih proizvoda specificiranih prema ovom
Propisu, mora se evidentirati stanje izvedenih radova u skladu s posebnim
propisom o vođenju građevinskog dnevnika.
(3) Izvedbeni projekt građevine iz stavka 1. ovoga članka u dijelu u kojem se
odnosi na dimnjak, za ugradnju građevnih proizvoda specificiranih prema ovom
Propisu mora sadržavati detaljnu razradu programa kontrole i osiguranja
kvalitete iz glavnog projekta kojom će se, u skladu s ovim Propisom, odrediti
osobito:
– svojstva koja moraju imati građevni proizvodi koji se ugrađuju u dimnjak,
uključivo odgovarajuće podatke propisane odredbama o označavanju građevnih
proizvoda prema prilozima ovoga Propisa,
– ispitivanja i postupci dokazivanja uporabljivosti dimnjaka,
– uvjeti građenja građevine i drugi zahtjevi koji moraju biti ispunjeni tijekom
izvođenja dimnjaka, a koji imaju utjecaj na postizanje projektiranih odnosno
propisanih tehničkih svojstava dimnjaka i ispunjavanje bitnih zahtjeva za
građevinu, te
– druge uvjete značajne za ispunjavanje zahtjeva propisanih ovim Propisom i
posebnim propisima, uključivo i ocjenu međusob­ne usklađenosti načina
dokazivanja uporabljivosti dijela dimnjaka izvedenog do početka ugradnje
građevnih proizvoda specifiranih prema ovom Propisu i kasnije izvedenog dijela
dimnjaka.

Članak 39.

Ako za projektiranje dimnjaka sukladno članku 18. stavku 1. ovoga Propisa nema
tehničkih specifikacija na koje upućuju norme iz Priloga »C« ovoga Propisa,
primjenjuju se odredbe odgovarajućih priznatih tehničkih pravila koje nisu u
suprotnosti sa Zakonom o gradnji (»Narodne novine«, br. 175/03 i 100/04), ovim
Propisom i normama na koje ovaj Propis upućuje, a za određivanje kojih je
sukladno Zakonu o gradnji odgovoran projektant.

Članak 40.

(1) Nakon 29. veljače 2008. godine prestaju se primjenjivati priz­nata tehnička
pravila za dokazivanje uporabljivosti građevnih proizvoda za koje je
potvrđivanje sukladnosti uređeno prilozima ovoga Propisa, ako posebnim propisom
nije drukčije određeno.
(2) Postupci izdavanja svjedodžbi o ispitivanju građevnih proiz­voda iz stavka
1. ovoga članka započeti do 29. veljače 2008. godine prema priznatim tehničkim
pravilima, dovršit će se prema tim teh­ničkim pravilima.
(3) Svjedodžbe o ispitivanju građevnih proizvoda iz stavka 1. ovoga članka
izdane prema priznatim tehničkim pravilima, priznaju se kao dokaz uporabljivosti
tih građevnih proizvoda do datuma važenja koji je u njima određen ali ne duže od
31. svibnja 2008. godine.

Članak 41.

Do potpisivanja ugovora kojim se uređuje područje građevnih proizvoda između
Republike Hrvatske i Europske unije, označavanje građevnih proizvoda koji
odgovaraju hrvatskim normama donesenim u skladu s načelima usklađivanja
europskog zakonodavstva provodi se u skladu s odredbama posebnog propisa kojim
se uređuje to pitanje.

Članak 42.

(1) Nakon potpisivanja ugovora iz članka 41. ovoga Propisa i u skladu s tim
ugovorom, za projektiranje, izvođenje i održavanje dimnjaka mogu se rabiti i
građevni proizvodi sukladni harmoniziranim tehničkim specifikacijama na koje
ovaj Propis ne upućuje ako:
– su naslovi, referencijske oznake i datum početka primjene tih tehničkih
specifikacija, te datum završetka istovremene primjene oprečnih nacionalnih
tehničkih specifikacija objavljeni u službenom glasilu Europske unije,
– je za te građevne proizvode potvrđena sukladnost s tim teh­ničkim
specifikacijama,
– su ti proizvodi uporabljivi u Republici Hrvatskoj obzirom na zemljopisne,
klimatske i druge osobitosti Republike Hrvatske.
(2) U dimnjak koji se izvodi prema građevinskoj dozvoli čiji je sastavni dio
glavni projekt izrađen u skladu s tehničkim specifikacijama na koje upućuje ovaj
Propis, građevni proizvod iz stavka 1. ovoga članka smije se ugraditi ako ima
odgovarajuća ili povoljnija tehnička svojstva, ako je to određeno izvedbenim
projektom i ako je u skladu s tim projektom utvrđeno da je uporabljiv za taj
dimnjak uključujući uvjete njegove ugradbe i utjecaje okoline.
(3) U slučaju iz stavka 2. ovoga članka, odgovarajuće se primjenjuju odredbe
članka 38. stavka 2. i 3. ovoga Propisa.

Članak 43.

Ovaj Propis stupa na snagu 1. ožujka 2007. godine.

Klasa: 360-01/06-04/00003
Urbroj: 531-01-266-06-28
Zagreb, 27. prosinca 2006.

Ministrica
**Marina Matulović Dropulić, dipl. ing. arh**., v. r.

PRILOG A

GLINENI/KERAMIČKI, BETONSKI I METALNI PROIZVODI ZA DIMNJAKE

*A.1. Područje primjene*
A.1.1. Ovim se Prilogom sukladno članku 15. stavku 1. podstavku 1. ovoga Propisa
propisuju tehnička svojstva, način potvrđivanja sukladnosti i drugi zahtjevi za
glinene/keramičke, betonske i metalne proizvode za dimnjake.
A.1.2. Tehnička svojstva i drugi zahtjevi, te potvrđivanje sukladnosti
glinenih/keramičkih, betonskih i metalnih proizvoda za dimnjake određuju se
odnosno provode, ovisno o vrsti proizvoda, prema odgovarajućim normama navedenim
u točki A.5.1. ovoga Priloga, normama na koje te norme upućuju i odredbama ovoga
Priloga, te u skladu s odredbama posebnog propisa.
A.1.3. Glineni/keramički, betonski i metalni građevni proizvodi za dimnjake
koriste se za izvođenje montažnih odnosno zidanih dimnjaka u građevinama.
 *A.2. Specificirana svojstva, potvrđivanje sukladnosti ioznačavanje*A.2.1. Specificirana svojstva
A.2.1.1. Tehnička svojstva glinenih/keramičkih proizvoda za dim­njake moraju
ispunjavati opće i posebne zahtjeve bitne za svojstva dimnjaka i ovisno o vrsti
proizvoda moraju biti specificirana prema normama HRN EN 1457, HRN EN 1806 i HRN
EN 13502, normama na koje te norme upućuju i odredbama ovoga Priloga.
A.2.1.2. Vrste glinenih/keramičkih proizvoda za dimnjake su:
a) dimovodne cijevi,
b) dimovodni elementi s jednom stijenkom,
c) izlazni nastavci,
d) vanjski plaštevi za sistemske dimnjake.
A.2.1.3. Tehnička svojstva betonskih proizvoda za dimnjake moraju ispunjavati
opće i posebne zahtjeve bitne za svojstva dim­njaka i ovisno o vrsti proizvoda
moraju biti specificirana prema normama HRN EN 1857, HRN EN 1858 i HRN EN 12446,
normama na koje te norme upućuju i odredbama ovoga Priloga.
A.2.1.4. Vrste betonskih proizvoda za dimnjake su:
a) dimovodne cijevi,
b) dimovodni elementi,
c) elementi plašta.
A.2.1.5. Tehnička svojstva metalnih proizvoda za dimnjake moraju ispunjavati
opće i posebne zahtjeve bitne za svojstva dimnjaka i ovisno o vrsti proizvoda
moraju biti specificirana prema normi HRN EN 1856-1, i normi HRN EN 1856-2,
normama na koje te norme upućuju i odredbama ovoga Priloga.
A.2.1.6. Vrste metalnih proizvoda za dimnjake su:
a) metalne dimovodne cijevi i propadajući dijelovi,
b) priključni element (priključna cijev).
A.2.1.7. Tehnička svojstva glineno/keramičkih, betonskih i metalnih proizvoda za
dimnjake specificiraju se u projektu građevine.
A.2.2. Potvrđivanje sukladnosti
A.2.2.1. Potvrđivanje sukladnosti glinenih/keramičkih proizvoda za dimnjake,
ovisno o vrsti proizvoda, provodi se prema točkama A.2.2.1.1., A.2.2.1.2. i
A.2.2.1.3. ovoga Priloga, normama na koje upućuju norme iz tih točaka te
odredbama ovoga Priloga i posebnog propisa.
A.2.2.1.1. Potvrđivanje sukladnosti dimovodnih cijevi provodi se prema odredbama
Dodatka ZA norme HRN EN 1457.
A.2.2.1.2. Potvrđivanje sukladnosti dimovodnih elemenata za dimnjake s jednom
stijenkom provodi se u skladu s normom HRN EN 1806, primjenom sustava
ocjenjivanja sukladnosti 2+ prema posebnom propisu, za sve značajke dimovodnih
elemenata sadržane u Tablici B1. Dodatka B norme HRN EN 1443.
A.2.2.1.3. Potvrđivanje sukladnosti izlaznih nastavaka provodi se prema
odredbama Dodatka ZA norme HRN EN 13502.
A.2.2.2. Potvrđivanje sukladnosti, betonskih proizvoda za dim­njake, ovisno o
vrsti, provodi se prema odredbama Dodatka ZA norma HRN EN 1857, HRN EN 1858 i
norme HRN EN 12446, normama na koje te norme upućuju te odredbama ovoga Priloga
i posebnog propisa.
A.2.2.3. Potvrđivanje sukladnosti metalnih proizvoda za dim­njake, ovisno o
vrsti, provodi se prema odredbama Dodatka ZA norma HRN EN 1856-1 i HRN EN
1856-2, normama na koje te norme upućuju te odredbama ovoga Priloga i posebnog
propisa.
A.2.3. Označavanje
A.2.3.1. Glineni/keramički, betonski i metalni proizvodi za dim­njake označavaju
se, na otpremnici i na ambalaži odnosno na proizvodu, ovisno o vrsti proizvoda
prema točkama A.2.3.1.1., A.2.3.1.2. i A.2.3.1.3. ovoga Priloga. Oznaka mora
obvezno sadržavati upućivanje na odgovarajuću normu, a u skladu s posebnim
propisom.
A.2.3.1.1. Glineno/keramički proizvod za dimnjake označava se prema normama HRN
EN 1457, HRN EN 1806 i HRN EN 13502.
A.2.3.1.2. Betonski proizvod za dimnjake označava se prema normama HRN EN 1857,
HRN EN 1858 i HRN EN 12446.
A.2.3.1.3. Metalni proizvod za dimnjake označava se prema normama HRN EN 1856-1
i HRN EN 1856-2.
 *A.3. Ispitivanje*A.3.1. Uzimanje uzoraka glinenih/keramičkih proizvoda za dim­njake radi
ispitivanja i ispitivanje svojstava glinenog/keramičkog proizvoda za dimnjake
provodi se, ovisno o vrsti proizvoda, prema normama HRN EN 1457, HRN EN 1806 i
HRN EN 13502, i normama na koje te norme upućuju.
A.3.2. Uzimanje uzoraka betonskih proizvoda za dimnjake radi ispitivanja i
ispitivanje svojstava betonskog proizvoda za dimnjake provodi se, ovisno o vrsti
proizvoda, prema normama HRN EN 1857, HRN EN 1858 i HRN EN 12446 i normama na
koje te norme upućuju.
A.3.3. Uzimanje uzoraka metalnih proizvoda za dimnjake radi ispitivanja i
ispitivanje svojstava metalnog proizvoda za dimnjake provodi se prema normama
HRN EN 1856-1 i HRN EN 1856-2 i normama na koje te norme upućuju.
 *A.4. Kontrola građevnih proizvoda prije ugradnje*A.4.1. Glineno/keramički, betonski i metalni proizvodi za dim­njake proizvedene
prema tehničkoj specifikaciji za kojeg je suklad­nost potvrđena na način određen
ovim Prilogom i izdana isprava o sukladnosti, smije se ugraditi u građevinu ako
je element sukladan zahtjevima iz projekta te građevine.
A.4.2. Prije ugradnje glinenog/keramičkog, betonskog i metalnog proizvoda za
dimnjake provode se odgovarajuće nadzorne rad­nje određene normama HRN DIN
18160-1 i HRN DIN 18160-5 i kontrolne radnje određene Prilogom »D« ovoga
Propisa.
 *A.5. Popis norma*A.5.1. Norme za glinene/keramičke, betonske metalne građevne proizvode

HRN EN 1443:2003 Dimnjaci – Opći zahtjevi (EN 1443:2003)
HRN EN 1457:2003 Dimnjaci – Glinene/keramičke dimovodne cijevi – Zahtjevi i
ispitne metode
(EN 1457:1999+AC:1999+A1:2002)
HRN EN 1806:2003 Dimnjaci – Glineni/keramički dimovodni elementi za dimnjake s
jednom stijenkom – Zahtjevi i ispitne metode (EN 1806:2000)
HRN EN 13502:2004 Dimnjaci – Zahtjevi i ispitne metode za glinene/keramičke
izlazne nastavke
(EN 13502:2002)
HRN EN 1857:2003 Dimnjaci – Dijelovi – Betonske dimovodne cijevi (EN 1857:2003)
HRN EN 1858:2003 Dimnjaci – Dijelovi – Betonski elementi dimnjaka (EN 1858:2003)
HRN EN 12446:2003 Dimnjaci – Dijelovi – Elementi betonskog plašta (EN 12446:2003
HRN EN 1856-1:2003 Dimnjaci – Zahtjevi za metalne dimnjake – 1. dio: Proizvodi
sustava dimnjaka (EN 1856-1:2003)
HRN EN 1856-2:2004 Dimnjaci – Zahtjevi za metalne dimnjake – 2. dio: Metalne
cijevi i priključne dimovodne cijevi (EN 1856-2:2004)
HRN EN 12391-1:2004 Dimnjaci – Norma za izvedbu metalnih dimnjaka – 1. dio:
Dimnjaci za nebrtvljene zatvorene sustave za loženje (EN 12391-1:2003)

PRILOG B

PREDGOTOVLJENI (SISTEMSKI) DIMNJACI

*B.1. Područje primjene*B.1.1. Ovim se Prilogom, sukladno članku 15. stavku 1. podstavku 2. ovoga
Propisa propisuju tehnička odnosno specificirana svojstva i drugi zahtjevi za
predgotovljene (sistemske) dimnjake.
B.1.2. Predgotovljeni (sistemski) dimnjak u smislu točke B.1.1. ovoga Priloga je
dimnjak sastavljen od međusobno kompatibilnih elemenata za dimnjake proizveden u
pogonu za proizvodnju pred­gotovljenih (sistemskih) dimnjaka izvan gradilišta.
B.1.3. Tehnička svojstva i drugi zahtjevi, te potvrđivanje suklad­nosti
predgotovljenih (sistemskih) dimnjaka određuje se odnosno provodi prema normama
iz točke B.5.1. ovoga Priloga, normama na koje te norme upućuju i odredbama
ovoga Priloga te u skladu s odredbama posebnog propisa.
 *B.2. Specificirana svojstva, potvrđivanje sukladnosti ioznačavanje*B.2.1. Specificirana svojstva
B.2.1.1. Tehnička svojstva predgotovljenih (sistemskih) dim­njaka moraju
ispunjavati opće i posebne zahtjeve bitne za krajnju namjenu u građevini, i
ovisno o vrsti predgotovljenog (sistemskog) dimnjaka moraju biti specificirana
prema odredbama odgovarajuće norme iz točke B.5.1. ovoga Priloga, normama na
koje te norme upućuju te odredbama ovoga Priloga.
B.2.1.2. Tehnička svojstva predgotovljenog (sistemskog) dim­njaka specificiraju
se u projektu građevine.
B.2.2. Potvrđivanje sukladnosti
B.2.2.1. Potvrđivanje sukladnosti predgotovljenog (sistemskog) dimnjaka, ovisno
o vrsti dimnjaka, provodi se prema odredbama Dodatka ZA normi HRN EN 13063-1,
HRN EN 13063-2, HRN EN 13069, i HRN EN 1856-1, normama na koje te norme upućuju
te odredbama ovoga Priloga i posebnog propisa.
B.2.3. Označavanje
B.2.3.1. Predgotovljeni (sistemski) dimnjak označava se, ovisno o vrsti
dimnjaka, na otpremnici i na ambalaži odnosno dimnjaku prema odredbama
odgovarajuće norme iz točke B.5.1. ovoga Priloga. Oznaka mora obvezno sadržavati
upućivanje na tu normu, a u skladu s posebnim propisom.
 *B.3. Ispitivanje*B.3.1. Predgotovljeni (sistemski) dimnjak ispituje se, ovisno o vrsti dimnjaka,
prema odredbama odgovarajuće norme iz točke B.5.1. ovoga Priloga i normama na
koje te norme upućuju.

*B.4. Kontrola predgotovljenog (sistemskog) dimnjaka prije ugradnje*B.4.1. Predgotovljeni (sistemski) dimnjak za kojeg je sukladnost potvrđena na
način određen ovim Prilogom i izdana isprava o sukladnosti, smije se ugraditi u
građevinu ako je sukladan zahtjevima projekta te građevine.
B.4.2. Prije ugradnje predgotovljenog (sistemskog) dimnjaka provode se
odgovarajuće nadzorne radnje određene normama HRN DIN 18160-1 i HRN DIN 18160-5,
te druge kontrolne radnje određene Prilogom »D« ovoga Propisa.

*B.5. Norme*B.5.1. Norme za predgotovljene (sistemske) dimnjake

HRN EN 1443:2003 Dimnjaci – Opći zahtjevi (EN 1443:2003)
HRN EN 13063-1:2006 Dimnjaci – Sustavni dimnjaci s glinenim/keramičkim
dimovodnim cijevima – 1. dio: Zahtjevi i ispitne metode za otpornost na požar
čađe (EN 13063-1:2005)
HRN EN 13063-2:2005 Dimnjaci – Sustavi dimnjaka s glinenim/ke­ramičkim
dimovodnim cijevima – 2. dio: Zahtjevi i ispitne metode u vlažnim uvjetima (EN
13063-2:2005)
HRN EN 13069:2005 Dimnjaci – Glineni/keramički vanjski plaštevi za sustave
dimnjaka – Zahtjevi i ispit­ne metode (EN 13069:2005)
HRN EN 1856-1:2003 Dimnjaci – Zahtjevi za metalne dimnjake – 1. dio: Proizvodi
sustava dimnjaka
(EN 1856-1:2003)

PRILOG C

PROJEKTIRANJE DIMNJAKA

*C.1. Područje primjene*
C.1.1. Ovim se Prilogom sukladno članku 18. stavku 3. ovoga Propisa propisuju
pravila za projektiranje dimnjaka u građevinama, ako ovim Propisom nije
drugačije određeno.
C.1.2. Odredbe ovoga Priloga odnose se na projektiranje dimnjaka uzimajući u
obzir i osnove proračuna i djelovanja na dimnjake te projektiranje dimnjaka
otpornih na potres.

*C.2. Projektiranje i proračun*C.2.1. Pravila za projektiranje dimnjaka određena su hrvatskim normama iz točke
C.4.1. ovoga Priloga, normama na koje te norme upućuju i odredbama ovoga
Priloga.
C.2.2. Kod projektiranja mora se uzeti u obzir međusobno djelovanje dimnjaka i
ostalih dijelova građevine.
C.2.3. Proračun, djelovanja, otpornost na potres, otpornost na požarno
djelovanje, projektiranje i geotehničko projektiranje nosive konstrukcije
dimnjaka provodi se sukladno posebnim Propisima.

*C.3. Tehnička svojstva*C.3.1. Tehnička svojstva glinenih/keramičkih, betonskih i metalnih proizvoda za
dimnjak specificiraju se u dijelu projekta koji se odnosi na dimnjak prema
odredbama Priloga »A« ovoga Propisa.
C.3.2. Tehnička svojstva predgotovljenih (sistemskih) dimnjaka specificiraju se
u dijelu projekta koji se odnosi na dimnjak prema odredbama Priloga »B« ovoga
Propisa.
C.3.3. Tehnička svojstva drugih građevnih proizvoda (npr. ziđa, zidnih
elemenata, morta, betona, armature i sastavnih materijala) specificiraju se u
dijelu projekta koji se odnosi na dimnjak prema odredbama posebnih Propisa.

*C.4. Norme*C.4.1. Norme za projektiranje i proračun

HRN EN 1443:2003 Dimnjaci – Opći zahtjevi (EN 1443:2003)
HRN DIN 18160-1:2003 Dimnjaci – 1. dio: Projektiranje i izvedba (DIN
18160-1:2001)
HRN DIN 18160-5:2003 Dimnjaci – 5. dio: Naprave za pristup dimnjaku – Zahtjevi,
projektiranje i izvedba (DIN 18160-5:1998)
HRN EN 13384-1:2003 Dimnjaci – Metode toplinskog proračuna i proračuna dinamike
fluida – 1. dio: Dim­njaci s jednim uređajem za loženje (EN 13384-1:2002)
HRN EN 13384-1/AC:2004 Dimnjaci – Metode toplinskog proračuna i proračuna
dinamike fluida – 1. dio: Dim­njaci s jednim uređajem za loženje
(EN13384-1:2002/AC:2003)
HRN EN 13384-2:2003 Dimnjaci – Metode toplinskog proračuna i proračuna dinamike
fluida – 2. dio: Dim­njaci s više uređaja za loženje (EN 13384-2:2003)

PRILOG D

IZVOĐENJE I ODRŽAVANJE DIMNJAKA

*D.1. Područje primjene*D.1.1. Ovim se Prilogom sukladno članku 29., stavku 4. ovoga Propisa propisuju
tehnički i drugi zahtjevi i uvjeti za izvođenje, nadzorne radnje, dokazivanje
uporabljivosti, naknadno dokazivanje tehničkih svojstava i održavanje dimnjaka.
D.1.2. Izvođenje, dokazivanje uporabljivosti i održavanje dim­njaka provodi se
prema normama iz točke D.4.1. ovoga Priloga, normama na koje te norme upućuju i
odredbama ovoga Priloga, te u skladu s odredbama posebnih propisa.

*D.2. Izvođenje, ugradnja, uporabljivost, nadzorne radnje i kontrolni postupci
na gradilištu*D.2.1. Izvođenje i ugradnja
D.2.1.1. Dimnjaci u građevinama izvode se na gradilištu od glinenih/keramičkih,
betonskih i metalnih proizvoda za dimnjake kao montažni i zidani dimnjaci ili se
ugrađuju kao predgotovljeni (sistemski) dimnjaci. Montažni, zidani i
predgotovljeni (sistemski) dim­njaci moraju se izvesti odnosno ugraditi prema
tehničkoj uputi za izvedbu, ugradnju i uporabu, normama iz toke D.4.1. ovoga
Priloga, normama na koje te norme upućuju i odredbama ovoga Priloga.
D.2.1.2. Nosive konstrukcije dimnjaka (ziđa, zidnih elemenata, morta, betona,
armature i sastavnih materijala) izvode se prema odredbama posebnih Propisa
D.2.1.3. Rukovanje, skladištenje i zaštita glinenih/keramičkih, betonskih i
metalnih proizvoda za dimnjake, predgotovljenih (sistemskih) dimnjaka i ostalih
građevnih proizvoda koji se ugrađuju u nosivu konstrukciju dimnjaka treba biti u
skladu sa zahtjevima tehničkih specifikacija koje se odnose na te proizvode,
tehničkoj uputi te u skladu s projektom građevine, odredbama ovoga Priloga i
odredbama posebnih propisa.
D.2.1.4. Izvođač za izvedbu odnosno ugradnju dimnjaka mora prije početka izvedbe
odnosno ugradnje dimnjaka provjeriti odgovaraju li glineni/keramički, betonski
ili metalni proizvodi za dimnjake odnosno predgotovljeni (sistemski) dimnjaci
zahtjevima iz projekta građevine, te je li tijekom rukovanja i skladištenja tih
proizvoda došlo do njihovog oštećivanja, deformacije ili drugih promjena koja bi
bila od utjecaja na tehnička svojstva dimnjaka.
D.2.1.5. Izvođač nosive konstrukcije dimnjaka mora prije početka izvedbe
provjeriti odgovaraju li građevni proizvodi koji se ugrađuju u nosivu
konstrukciju dimnjaka zahtjevima iz projekta građevine i zahtjevima posebnih
propisa, te je li tijekom rukovanja i skladištenja tih proizvoda došlo do
njihovog oštećivanja, deformacije ili drugih promjena koje bi bile od utjecaja
na tehnička svojstva nosive konstrukcije dimnjaka.
D.2.1.6. Nadzorni inženjer neposredno prije početka izvođenja odnosno ugradnje
dimnjaka mora:
a) provjeriti postoji li isprava o sukladnosti za glinene/keramičke, betonske,
metalne građevne proizvode za dimnjake odnosno predgotovljenog (sistemskog)
dimnjaka i ostale građevne proizvode koji se ugrađuju u nosivu konstrukciju
dimnjaka i jesu li iskazana svojstva sukladna zahtjevima iz projekta građevine,
b) provjeriti jesu li glineni/keramički, betonski i metalni proizvodi za
dimnjake odnosno predgotovljeni (sistemski) dimnjak i ostali proizvodi koji se
ugrađuju u nosivu konstrukciju dimnjaka postavljeni i povezani u skladu s
projektom građevine i/ili tehničkom uputom za ugradnju i uporabu dimnjaka, te u
skladu s Prilogom »C« ovoga Propisa i odredbama posebnih Propisa,
c) provjeriti da li položaj dimnjaka u građevini u odnosu na okolne građevine,
okolno raslinje ili druge prepreke koje mogu biti od utjecaja za nesmetano
funkcioniranje dimnjaka, odgovara pret­postavkama iz projekta,
d) dokumentirati nalaze svih provedenih provjera zapisom u gra­đevinski dnevnik.
2.1.7. Nakon izvođenja dimnjaka nadzorni inženjer mora provjeriti prohodnost
izvedenog dimnjaka i usklađenost dimnjaka obzirom na projektom predviđeni uređaj
za loženje te dokumentirati nalaz te provjere zapisom u građevinski dnevnik.
D.2.2. Uporabljivost dimnjaka
D.2.2.1. Pri dokazivanju uporabljivosti dimnjaka treba uzeti u obzir:
a) zapise u građevinskom dnevniku o svojstvima i drugim podacima o građevnim
proizvodima ugrađenim u dimnjak,
b) rezultate nadzornih radnji i kontrolnih postupaka koja se sukladno ovom
Propisu obvezno provode prije ugradnje građevnih proizvoda u dimnjak,
c) dokaze uporabljivosti (rezultate ispitivanja, zapise o provedenim postupcima
i dr.) koje je izvođač osigurao tijekom izvođenja dimnjaka,
d) rezultate ispitivanja određenih projektom građevine ili ispitivanja
provedenih u slučaju sumnje,
e) uvjete građenja i druge okolnosti koje mogu biti od utjecaja na tehnička
svojstva dimnjaka, a mogu se utvrditi prema građevinskom dnevniku i drugoj
dokumentaciji koju izvođač mora imati na gradilištu, te dokumentaciju koju mora
imati proizvođač građevnog proizvoda.
D.2.2.2. Ispitivanje dimnjaka u svrhu dokazivanja uporabljivosti provodi se u
skladu s odredbama iz projekta građevine.
D.2.2.3. Ispitivanje dimnjaka u slučaju sumnje obvezno se provodi, tako da se na
odgovarajući način primjeni norma HRN EN 13216-1 odnosno HRN EN 1859.
D.2.2.4. Dokazivanje uporabljivosti nosive konstrukcije dimnjaka provodi se
sukladno odredbama posebnih Propisa.
D.2.3. Naknadno dokazivanje tehničkih svojstava dimnjaka
D.2.3.1. Za dimnjak koji nema projektom predviđena tehnička svojstva ili se ona
ne mogu utvrditi zbog nedostatka potrebne dokumentacije, mora se naknadnim
ispitivanjima i naknadnim proračunima utvrditi tehnička svojstva dimnjaka i
nosive konstrukcije dim­njaka odgovarajućom primjenom norme HRN EN 13216-1
odnosno norme HRN EN 1859 i normama na koje te norme upućuju, te odredbama ovoga
Priloga i posebnih Propisa.
D.2.3.2. Radi utvrđivanja tehničkih svojstava dimnjaka i nosive konstrukcije
dimnjaka iz točke D.2.5.1. ovoga Priloga potrebno je prikupiti odgovarajuće
podatke o dimnjaku i nosivoj konstrukciji dimnjaka u opsegu i mjeri koji
omogućavaju procjenu stupnja ispunjavanja bitnog zahtjeva mehaničke otpornosti i
stabilnosti, požarne otpornosti i drugih bitnih zahtjeva za dimnjak prema
odredbama posebnih propisa.

*D.3. Održavanje dimnjaka*D.3.1. Radnje vezane za održavanje dimnjaka treba provoditi prema odredbama
ovoga Priloga i normama na koje upućuje ovaj Prilog, te odgovarajućom primjenom
odredbi iz Priloga »A«, »B« i »C« ovoga Propisa.
D.3.2. Redoviti pregledi u svrhu održavanja dimnjaka provode se sukladno
zahtjevima iz projekta građevine, ali najmanje jednom godišnje.
D.3.2.1. Način obavljanja redovitih pregleda u svrhu održavanja dimnjaka
određuje se projektom građevine, a uključuje najmanje:
a) vizualni pregled, u kojeg je uključeno utvrđivanje položaja i veličine
pukotina te drugih oštećenja bitnih za očuvanje tehničkih svojstva dimnjaka,
b) tlačnu probu u slučaju sumnje,
c) usklađenost uređaja za loženje i dimnjaka.
D.3.2.2. Pregled dimnjaka sukladno odredbi točke D.3.2.1. ovoga Priloga provodi
se i prije prve uporabe uređaja za loženje, odnosno prije ponovne uporabe ako
dimnjak nije bio u uporabi dulje od godinu dana.
D.3.2.3. Prigodom pregleda dimnjaka iz točke D.3.2.1. i D.3.2.2. ovoga Priloga
dimnjak se obvezno čisti primjereno vrsti dimnjaka (mehanički i/ili na drugi
način).
D.3.2.4. Izvanredni pregled dimnjaka provodi se prije svake promjene uređaja za
loženje ili promjene goriva, nakon svakog izvanrednog događaja koji može
utjecati na tehnička svojstva dimnjaka ili izaziva sumnju u uporabljivost
dimnjaka te po nalogu inspekcije. Izvanredni pregled dimnjaka uključuje
ispitivanja dimnjaka odgovarajućom primjenom norme HRN EN 13216-1 odnosno norme
HRN EN 1859, te normi na koje norme upućuju kao i odredbi ovoga Priloga i
posebnih propisa.
D.3.2.5. U slučaju iz točke D.3.2.4. ovoga Priloga, pregled nosive konstrukcije
dimnjaka provodi se prema odredbama posebnih propisa.
D.3.3 Zamjena dimovodne cijevi postojećeg dimnjaka ugradnjom predgotovljene
dimovodne cijevi mora se provesti na način da se tim radovima ne utječe na
zatečena tehnička svojstva građevine koja nisu u vezi s odvođenjem dimnih
plinova tim dimnjakom.
D.3.3.1. Predgotovljena dimovodna cijev iz točke D.3.3. ovoga Priloga mora
ispunjavati uvjete određene Prilogom »B« ovoga Propisa.
D.3.3.2. Tehnička uputa proizvođača za zamjenu dimovodne cijevi postojećeg
dimnjaka ugradnjom predgotovljene dimovodne cijevi, te sama ugradnja
predotovljene dimovodne cijevi mora biti takva da dimnjak nakon ugradnje
predgotovljene dimovodne cijevi ispunjava zahtjeve iz ovoga Propisa.
D.3.3.3. Dokumentaciju o pregledima iz točke D.3.2. te ugradnji pregotovljene
dimovodne cijevi iz točke D.3.3. ovoga Priloga kao i drugu dokumentaciju o
održavanju dimnjaka dužan je trajno čuvati vlasnik građevine.

*D.4. Norme*D.4.1. Norme za izvođenje i održavanje dimnjaka

HRN EN 1457:2003 Dimnjaci – Glinene/keramičke dimovodne cijevi – Zahtjevi i
ispitne metode
(EN 1457:1999+AC:1999+A1:2002)
HRN EN 1806:2003 Dimnjaci – Glineni/keramički dimovodni elementi za dimnjake s
jednom stijenkom – Zahtjevi i ispitne metode (EN 1806:2000)
HRN EN 13502:2004 Dimnjaci – Zahtjevi i ispitne metode za glinene/keramičke
izlazne nastavke
(EN 13502:2002)
HRN EN 13063-1:2006 Dimnjaci – Sustavi dimnjaka s glinenim/keramičkim dimovodnim
cijevima – 1. dio: Zahtjevi i ispitne metode za otpornost na požar čađe (EN
13063-1:2005)
HRN EN 13063-2:2005 Dimnjaci – Sustavi dimnjaka s glinenim/keramičkim dimovodnim
cijevima – 2. dio: Zahtjevi i ispitne metode u vlažnim uvjetima (EN
13063-2:2005)
HRN EN 13069:2005 Dimnjaci – Glineni/keramički vanjski plaštevi za sustave
dimnjaka – Zahtjevi i ispit­ne metode (EN 13069:2005)
HRN EN 12391-1:2004 Dimnjaci – Norma za izvedbu metalnih dimnjaka – 1. dio:
Dimnjaci za nebrtvljene zatvorene sustave za loženje (EN 12391--1:2003)
HRN DIN 18160-1:2003 Dimnjaci – 1. dio: Projektiranje i izvedba (DIN
18160-1:2001)
HRN DIN 18160-5:2003 Dimnjaci – 5. dio: Naprave za pristup dimnjaku – Zahtjevi,
projektiranje i izvedba (DIN 18160-5:1998)

D.4.2. Norme za ispitivanje dimnjaka

HRN EN 1859:2003 Dimnjaci – Metalni dimnjaci – Ispitne metode (EN 1859:2000)
HRN EN 13216-1:2004 Dimnjaci – Ispitne metode za sustave dimnjaka – 1. dio:
Opće ispitne metode (EN 13216-1:2004)

Ostalo, NN 3/2007-202
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)